b'\n_START_ARTICLE_\nTrondheim Elektroniske Kunstsenter\n_START_PARAGRAPH_\nTrondheim Elektroniske Kunstsenter (TEKS) er en id\xc3\xa9ell stiftelse opprettet i 2002 i Trondheim av kunstneren Espen Gangvik. Stiftelsen har som form\xc3\xa5l \xc3\xa5 fremme elektronisk kunst innenfor alle fagfelt, lokalt og nasjonalt. TEKS er et ressurs- og kompetansesenter for kunstnere som benytter seg av digitale og elektroniske verkt\xc3\xb8y._NEWLINE_Stiftelsen initierer og gjennomf\xc3\xb8rer kunstneriske produksjoner og prosjekter, driver formidling og kompetanseheving gjennom kurs og workshops, og arrangerer eller er medarrang\xc3\xb8r for ulike kulturelle tiltak i regionen. Stiftelsen er IT-konsulent for kulturinstitusjoner, samt administrerer e-post lister og webhotell for kulturprosjekter._NEWLINE_Med utgangspunkt i Trondheim som nasjonalt teknologisk senter prioriterer stiftelsen \xc3\xa5 samordne lokale ressurser og kompetanse, blant annet gjennom oppbygging av et inter-institusjonelt nettverk. Ved \xc3\xa5 prioritere tverrfaglige samarbeidsprosjekter med relevante utdannings- og forskningsmilj\xc3\xb8er utvikles og realiseres kunstneriske prosjekter._NEWLINE_TEKS arrangerer Trondheim Matchmaking, en \xc3\xa5rlig internasjonal festival for ny teknologi og elektronisk kunst. Festivalen er en arena og m\xc3\xb8teplass for presentasjon av innovative id\xc3\xa9er og kunstneriske prosjekter, et sted for \xc3\xa5 ivareta og utvikle kompetanse og ressurser._NEWLINE_Stiftelsen er medlem i PNEK, Produksjonsnettverk for Elektronisk Kunst.'